Каралма марганец кени

Каралма марганец кени Жалал-Абад облусунун Сузак районунда, Жалал-Абад шаарынан 50 км түндүк-чыгышта. Фергана тоо тизмегинин түштүк-батыш этегиндеги Каралма суусунун алабында жайгашкан. 1937-ж. табылып, 1942-ж. геол. чалгындоо жүргүзүлгөн. Кен аймагын мезозойдун чөкмө тектери түзөт. Руда чөкмө жолу менен пайда болуп, бор мезгилинин кумдук катмарында топтолгон. Ал негизинен кварц-марганецтүү кумдук, чанда кумдуктуу марганец конкрецияларынын кабатчалары менен линзаларынан турат. Марганецтин рудадагы орточо өлчөмү 6,0%. Негизги минералы пиролюзит. Руданын жалпы запасы: С1 категориясы боюнча 195,37 миң т, С2 – 290,366 миң т, С1+ С2 – 485,736 миң т. Марганецтин запасы: С1– 11,458 миң т, С2– 17,665 миң т. С1+ С2 – 29,118 миң т.

 Колдонулган адабияттар 
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
Категория: Кыргызстандын кен байлыктары